वनडे श्रृंखला में गंभीर की जगह जडेजा टीम में  
गंभीर के सिर में चोट लगी है जिसकी वजह से उन्हें धुंधला दिख रहा है। इंग्लैंड के खिलाफ आखिरी टेस्ट में फील्डिंग के दौरान उन्हें चोट लगी थी।
पिछले छह महीने से वनडे टीम से बाहर हरफनमौला रविंदर जडेजा ने इंग्लैंड के खिलाफ दो सितंबर से शुरू हो रही वनडे श्रृंखला के लिए भारतीय क्रिकेट टीम में चोटिल गौतम गंभीर की जगह ली।  गंभीर के सिर में चोट लगी है जिसकी वजह से उन्हें धुंधला दिख रहा है। इंग्लैंड के खिलाफ आखिरी टेस्ट में फील्डिंग के दौरान उन्हें चोट लगी थी।  बीसीसीआई सचिव एन श्रीनिवासन ने एक विज्ञप्ति में कहा, खेल फिजिशियन और न्यूरोलाजिस्ट उसका इलाज कर रहे हैं। एहतियातन उसके सिर और गले का सीटी और एमआरआई स्कैन कराया गया जो सामान्य आया है। वह आराम कर रहा है लेकिन हालात स्थिर है। उन्होंने कहा, अभी भी वह स्पष्ट देख नहीं पा रहे हैं। नेत्ररोग विशेषज्ञ ने हालांकि कहा है कि उसकी आंख ठीक है। श्रीनिवासन ने कहा, गौतम को आराम करने की सलाह दी गई है। उसे अब मेडिकल सहायता की जरूरत नहीं है। वह ठीक हो रहा है और जल्दी ही भारत लौटेगा। रविंदर जडेजा टीम में उसकी जगह लेगा। गंभीर की गैर मौजूदगी में सुरेश रैना को उपकप्तान बनाया गया है।  विज्ञप्ति में कहा गया, सुरेश रैना को वनडे सीरिज के लिये उपकप्तान बनाया गया है। जडेजा ने आखिरी बार भारत के लिये वनडे छह महीने पहले न्यूजीलैंड के खिलाफ खेला था।  भारतीय टीम को टेस्ट श्रृंखला में 4-0 से पराजय झेलनी पड़ी। जहीर खान, युवराज सिंह और वीरेंद्र सहवाग जैसे प्रमुख खिलाड़ी टीम में नहीं है।